นิกเกอิปิดร่วง 390.23 จุด ขณะจับตาข้อมูลจ้างงานสหรัฐ
นิกเกอิปิดร่วง 390.23 จุด ขณะจับตาข้อมูลจ้างงานสหรัฐ
4 ก.ย. 2558

ดัชนีนิกเกอิตลาดหุ้นโตเกียวปิดร่วงลงในวันนี้ โดยดัชนีนิกเกอิปิดรูดลง 390.23 จุด หรือ 2.15% แตะที่ 17,792.16 จุด ซึ่งเป็นระดับปิดต่ำสุดนับตั้งแต่วันที่ 10 ก.พ.หลังจากที่ดัชนีดิ่งลงกว่า 500 จุดในช่วงบ่าย ท่ามกลางบรรยากาศที่ระมัดระวังก่อนสหรัฐเปิดเผยข้อมูลจ้างงานนอกภาคเกษตร และตลาดยังได้รับแรงกดดันจากความวิตกที่ยังคงมีอยู่เกี่ยวกับภาวะเศรษฐกิจโลก
กระทรวงแรงงานสหรัฐมีกำหนดเปิดเผยข้อมูลจ้างงานนอกภาคเกษตรเดือนส.ค.ในเวลา 19.30 น.วันนี้ ตามเวลาไทย ทั้งนี้ ข้อมูลดังกล่าวนับว่ามีความสำคัญสำหรับเจ้าหน้าที่กำหนดนโยบายของธนาคารกลางสหรัฐ (เฟด) ในการประเมินตลาดแรงงานสหรัฐ ก่อนที่จะตัดสินใจว่าจะปรับขึ้นอัตราดอกเบี้ยในการประชุมนโยบายครั้งหน้าในช่วงกลางเดือนนี้ หรือจะชะลอเวลาออกไป